Verdens diabetesdag 14. november:

**Alle med diabetes må få helsehjelpen de trenger!**

**Bare 70 prosent av personer med diabetes type 1 får årlig helsekontroll, og flere leger hopper over viktige undersøkelser. Diabetesforbundet er bekymret for at mangelfull oppfølging kan gjøre mange med diabetes enda sykere.**

Diabetes er en sykdom som krever oppmerksomhet 24/7. Enten du har diabetes type 1 eller type 2, er målet å holde blodsukkeret så stabilt som mulig gjennom hele døgnet.

Årsaken er at svingende blodsukker øker risikoen for skader på blodårene i kroppen. Det kan føre til komplikasjoner som hjerte-kar-sykdom, nyresykdom, fotsår som ikke vil gro og skader på øynene som i ytterste konsekvens kan gjøre deg blind.

**For få leger sjekker det de skal**

Derfor er det svært viktig at alle med diabetes går til jevnlig kontroll hos legen for å undersøke risikoen for komplikasjoner.

I løpet av et kalenderår bør legen sjekke kolesterolet, teste urinen for tegn på nyresvikt og undersøke føttene – for å nevne noe. Slik kan man raskt komme i gang med behandling av komplikasjoner ved tegn på skader.

Dessverre viser Norsk diabetesregister for voksne at kun 70 prosent av de med diabetes type 1 får den anbefalte årlige kontrollen. For personer med diabetes type 2 står det trolig enda verre til – men her mangler vi fullstendige data.

Diabetsregisteret viser også at få leger sjekker føttene. Bare 65 prosent av de med diabetes type 1 får sjekket føttene årlig. Blant de med diabetes type 2, var det bare halvparten av de registrerte som fikk sjekket nyrene i 2023. Det er for dårlig.

**Presset på helsetjenestene øker**

Verdens diabetesdag 14. november er en internasjonal merkedag. I verdenssammenheng har nordmenn med diabetes mye å være takknemlige for. Men heller ikke her er vi mål. Nordmenn med diabetes merker presset på helsetjenestene. Det er mangel på fastleger og mangel på endokrinologer – og ventetidene blir lengre. Diabetesforbundet frykter at mange med diabetes går med påbegynte diabeteskomplikasjoner uten å vite det, nettopp fordi årskontrollen uteble. For den som utvikler komplikasjoner, og for samfunnet, kan det bli både smertefullt og dyrt. Diabeteskomplikasjoner betyr tap av helse og økt belastning på helsetjenestene.

Vårt krav i anledning Verdens diabetesdag er komplett årskontroll til alle med diabetes! Det gir trygghet til den enkelte og forebygger smertefulle komplikasjoner – noe som lønner seg for den enkelte, og for samfunnet.

Diabetesforbundet tar kampen for at alle med diabetes skal få den diabetesbehandlingen som er anbefalt, kunnskapen de trenger og et fellesskap for å mestre livet med diabetes.

*Cecilie Roksvåg, forbundsleder i Diabetesforbundet*

*//Sett inn navn på lokallagsleder/fylkesleder + lokal/fylkeslag//*